《谢顾良弼送甘州枸杞》
明代·吴宽

畦间此种看来无，绿叶尖长也自殊。
似取珊瑚沉铁网，空将薏苡作明珠。
菊苗同摘凭谁赋，药品兼收正尔须。
曾是老人宜服食，只今衰病莫如吾。

作者简介：（1435—1504）明苏州府长洲人，字原博，号匏庵。为诸生时，即有声望，遍读《左传》、《史记》、《汉书》及唐宋大家之文。成化八年会试、廷试皆第一，授修撰。侍孝宗东宫，进讲闲雅详明。孝宗即位，迁左庶子，预修《宪宗实录》，进少詹事兼侍读学士。丁忧后，入东阁，专典诰敕。进礼部尚书。卒谥文定。宽行履高洁，不为激矫，而自守以正。其诗深厚郁，自成一家。兼工书法。有《匏庵集》。